tartuNLP/wikipedia-smugri-20251201 huggingface dataset:
Maximilian Grabner

Maximilian Grabner (1905–1948) oli itävaltalainen Gestapo-päällikkö Auschwitzissa ja sotarikollinen.
Hän oli syntynyt Wienissä. Hän liittyi Itävallan poliisiin 1930, ja hänestä tuli silloin laittoman natsipuolueen jäsen 1933. Anschlussin jälkeen 1938 hän liittyi SS:ään ja hänestä tuli Gestapon jäsen. Hän saapui Katowiceen juuri toisen maailmansodan syttyessä. Hänet siirrettiin Auschwitzin keskitysleiriin vuotta myöhemmin, ja hänestä tuli leirin Gestapon poliittisen hallinnon päällikkö.
Gestapon päällikkönä hän taisteli leirin vastarintaliikettä vastaan, esti pakoyrityksiä ja vankien kontakteja ulkomaailmaan. Näitä yrityksiä tukahdutettiin hirveillä julmuuksilla ja vangitsemisilla bunkkeriin Lohko 11:ssä. Grabnerin esikunnan jäsenet, kuten Wilhelm Boger, joka joutui oikeuteen vasta 1960-luvulla, käyttivät niin kutsuttuja kovennettuja kuulusteluja, joissa epäiltyjä kidutettiin järjestelmällisesti. Grabner, yhdessä Schutzhaftlagerin komentajan kanssa, siisti Lohko 11:n lähettämällä osan vangeista ammuttaviksi.
1943 Grabner pidätettiin varkaudesta, korruptiosta ja huijauksista ja joutui oikeuteen Weimarissa vuotta myöhemmin. Oikeudenkäynnin jälkeen hän palasi Katowiceen. 
Liittoutuneet pidättivät Grabnerin 1945. Hänet luovutettiin puolalaisille 1947. Hän sai syytteet murhista ja rikoksista ihmisyyttä vastaan, ja hänet tuomittiin kuolemaan Auschwitz-oikeudenkäynnissä. Hänet hirtettiin 1948.
Elisabeth Lupka

Elisabeth Lupka (27. lokakuuta 1902 – 8. tammikuuta 1949) oli saksalainen keskitysleirivartija ja SS-nainen toisen maailmansodan aikana.
Lupka syntyi Damnerissa Saksassa. Hän meni naimisiin 1934, mutta ei saanut lapsia ja liitto päättyi avioeroon. 1937 hän meni Berliiniin töihin lentokonetehtaaseen. 1942 hän jätti työpaikkansa ja meni Ravensbrückiin opiskelemaan leirinvartijaksi. Lupka valmistui ja hänestä tuli Aufseherin useisiin työkohteisiin. Maaliskuussa 1943 hänet siirrettiin Auschwitz-Birkenaun leiriin Puolassa. Ensin hän oli Aufseherin ja sitten Blockfǖhrerin (lohkonvalvoja). Hän hakkasi siellä vankeja piiskalla ja valitsi monia kaasukammioihin. Lupka jäi leiriin sen viimeisiin evakuointeihin asti ja tammikuussa 1945 hän oli mukana kuolemanmarssilla Loslauhun. Hän palasi tammikuussa 1945 Ravensbrückiin, jossa jatkoi kauhua herättävää työtään. 
6. kesäkuuta 1945 Lupka pidätettiin ja lähetettiin liittoutuneiden internointileirille. 6. kesäkuuta 1948 pitkän kuulustelun jälkeen hän joutui Krakovassa oikeuteen sotarikoksista, lähinnä vankien pahoinpitelyistä ja valitsemisista kaasukammioihin. Lupka todettiin syylliseksi ja tuomittiin kuolemaan. Hänet hirtettiin 8. tammikuuta 1949 vankilassa Krakovassa. Hän oli 46-vuotias. Hänen ruumiinsa luovutettiin Jagellonian yliopiston lääketieteen opiskelijoille tutkimuksiin.
Kinotar

Kinotar Oy oli vuonna 1994 perustettu suomalainen elokuvatuotantoyhtiö. Kinotar tuotti pääasiassa dokumentti-, taide- ja televisioelokuvia. Se oli yksi Suomen viidestä suurimmasta elokuvayhtiöstä, ja tuotti vuosittain viidestä seitsemään elokuvaa.
Kinottarelle elokuvia ovat ohjanneet muun muassa Johanna Vuoksenmaa ja Mari Rantasila.
Tunnettuja Kinottaren tuottamia elokuvia olivat muun muassa "Nousukausi", "Juoksuhaudantie", "Joutilaat", "Risto Räppääjä" ja "Ken tulta pyytää".
Pieter Bleeker

Pieter Bleeker (1819-1878) oli hollantilainen lääkäri ja kalabiologi. Hänet tunnetaan Itä-Aasian kaloja koskevista tutkimuksistaan. Bleeker on määrittänyt useita kalalajeja, joita nykyisin pidetään akvaariokaloina. Hän kuvasi kaiken kaikkiaan 511 uutta sukua ja 1925 uutta kalalajia.
Bleeker päätyi Aasiaan Hollannin Itä-Intian joukkojen lääkärinä, jonka sijoituspaikka oli Indonesiassa 1842-1860. Työnsä ohessa hän keräsi yli kaksitoista tuhatta kalanäytettä, joista pääosa on nykyisin Leidenin luonnontieteellisessä museossa.
Hollantiin palattuaan hän alkoi julkaista 36-osaista kalakuvastoa "Atlas Ichthyologique". Kuvastosta laadittiin kymmenosainen uusintalaitos.
Love Profusion

Love Profusion on yhdysvaltalaisen poptähti Madonnan single ja kappale, joka ilmestyi vuonna 2004. 
Musiikkivideo.
Kappaleen musiikkivideon ohjasi Luc Besson 28. lokakuuta 2003 Warner Bros. Studiolla Burbankissa Kaliforniassa. Siinä Madonna nähdään kävelemässä kaupungin katua pitkin yöllä sekä kävelemässä veden päällä.
Wotanorden

Wotanorden on yhdysvaltalainen, vuonna 1996 perustettu kansallissosialistista black metalia soittava yhtye. Yhtyeen alkuperäinen nimi oli "Farkaskoldus".
Sanoituksissaan yhtye käsittelee lähinnä kansallissosialistista tematiikkaa ja eurooppalaista kulttuuria kuten myös valkoista ylivaltaa.
Historia.
Jorgenin ja Tyranath perustivat yhtyeen vuonna 1996 alun perin nimellä "Farkaskoldus". Ensimmäinen levy julkaistiin omakustanteena vuonna 1999 vain underground piireille ja se oli rajattu vain 200:n kopioon. Vuonna 2001 yhtye liitty maailmanlaajuiseen, lähinnä NSBM-yhtyeisiin keskittyneeseen, The Pagan Frontiin. Yhtye vaihtoi nimensä nykyiseen, Wotanordeniin, vuonna 2002. Viimein vuonna 2003 Strong Survive records julkaisi yhtyeen ensimmäisen levyn, "From the Storm Come the Wolvesin". Vuonna 2004 Tyranath jätti yhtyeen ja hänet korvasi rummuissa Waffenscholtz, jonka jälkeen vuonna 2005 yhtye alkoi levyttää toista kokopitkäänsä, "Aryan Culture Preservationia". Albumi saatiin valmiiksi vasta syksyllä 2006 ja julkaistiin lopulta tammikuussa 2007 Stron Survive recordsin kautta.
Yhtye esiintyy myös "The Night and the Fog 2" -kokoelmalla samannimisellä kappaleellaan "Wotanorden"
Maastopyöräilyn maailmanmestaruuskilpailut

Maastopyöräilyn maailmanmestaruuskilpailut ovat vuosittain järjestettävät maastopyöräilyn arvokilpailut. Vuoden 2022 kilpailuissa lajeina ovat maastoajo (XCO), maastoajon lyhyt rata (XCC), maastoajon joukkueviesti (XCR), sähköpyörien maastoajo (E-XC), sekä alamäkiajo (DHI). Kilpailun järjestää kansainvälinen pyöräilyliitto UCI ja voittajilla on oikeus pitää sateenkaaripaitaa mestaruuden voittamista seuraavana vuonna. Toisin kuin muissa UCI:n maastopyöräilykilpailuissa maailmanmestaruuskilpailuissa ajajat edustavat kotimaataan eivät tallejaan.
Aiemmin kilpailun lajeihin kuuluivat myös polkupyörätrial vuosina 2000–2016, four-cross (4X) vuosina 2002–2012 ja maastoeräajo (XCE) vuosina 2012–2016, jotka on sittemmin järjestetty eri tapahtumissa. Maastopyöräilyn maratonmatkan kilpailu (XCM) järjestettiin osana maastopyöräilyn maailmanmestaruuskilpailuja ensimmäisen kerran 2003, jonka jälkeen kilpailu on järjestetty vuosittain itsenäisenä kilpailuna.
Loistobarbi

Loistobarbi ("Pethia conchonius") on pieni särkikalojen heimoon kuuluva oranssinsävyinen kala, jota pidetään myös akvaariokalana. Sitä tavataan villinä Intiassa ja muualla Kaakkois-Aasiassa.
Ulkonäkö ja koko.
Loistobarbi on yksi suurimmista barbeista ja kasvaa 14 senttimetriä pitkäksi. Koiras on hopeanhohtoinen ja sen väri muuttuu helakan punaoranssiksi kutuaikana. Naaras on hailakampi. Molemmilla sukupuolilla on kyljessä lähellä pyrstöä tumma täplä. 
Käyttäytyminen.
Loistobarbia pidetään akvaariossa vähintään viiden yksilön parvissa. Kala on vilkas ja voi varsinkin yksinäisenä ahdistella rauhallisempia lajeja. Lajitoverien seura rauhoittaa sitä.
2009 Lost Memories

2009 Lost Memories on vuonna 2002 valmistunut eteläkorealainen tieteistoimintajännityselokuva, jonka on ohjannut Lee Si-myung.
Elokuva näyttää vaihtoehtoisen historian siten, ettei An Jung-geun ampunutkaan Japanin pääministeriä Itō Hirobumia Harbinissa vuonna 1909. Tämä on johtanut siihen, että Japani on liittoutunut Yhdysvaltojen kanssa Saksaa vastaan toisessa maailmansodassa ja että Korean niemimaa on yhä osa Japanin keisarikuntaa. Elokuva sijoittuu vuoteen 2009, sata vuotta sen jälkeen kun Itō olisi ollut tarkoitus tappaa.
Elokuvassa korealaista sukujuurta oleva agentti, Sakamoto Masayuki, ja hänen japanilainen toverinsa, Saigo Shojiro, selvittävät tapausta, jossa Korean itsenäisyyttä havittelevat "terroristit" yrittävät varastaa kummallisen muinaisesineen.
Suvi Selvenius

Suvi Meri Elina Selvenius (o.s. Myllymäki, s. 7. kesäkuuta 1980 Kokkola) on suomalainen 800:n ja 1 500 metrin juoksija.
Selvenius karsiutui 800 metrin alkuerissä Münchenin EM-kisoissa 2002, Birminghamin sisäratojen EM-kisoissa 2007, Pariisin sisäratojen EM-kisoissa 2011 ja Helsingin EM-kisoissa 2012.
Helsingin Kisa-Veikkoja edustava Selvenius on voittanut viisi henkilökohtaista ulkoratojen Suomen mestaruutta. Hänen valmentajansa on Antti Loikkanen.
Lähde: Tilastopaja
Elina Torro

Niina Elina Torro (o.s. Sorsa, s. 22. heinäkuuta 1986 Lappeenranta) on suomalainen pituushyppääjä ja kolmiloikkaaja.
Alle 18-vuotiaiden MM-kilpailuissa Kanadassa 2003 Torro saavutti kolmiloikassa hopeaa. Lappeenrannan Urheilu-Miehiä edustava Torro on voittanut pituushypyn Suomen-mestaruuden vuosina 2007 ja 2010 sekä kolmiloikan Suomen-mestaruuden vuosina 2008, 2010, 2012, 2013 ja 2014. Sisäratojen SM-kilpailuissa hän on voittanut kultaa pituushypyssä vuosina 2011, 2012, 2013 sekä kolmiloikassa vuosina 2008, 2009, 2011, 2013 ja 2014.
Torro on hypännyt kolmiloikassa ulkorataennätyksensä 13,72 metriä Jämsässä 27. kesäkuuta 2009. Pituushypyssä hänen ulkorataennätyksensä on 633 cm, jonka hän hyppäsi Tampereella 25. heinäkuuta 2008. Sisäradoilla hänen ennätyksensä ovat kolmiloikassa 13,53 metriä vuodelta 2013 ja pituushypyssä 618 cm vuodelta 2013.
Elina Torro avioitui korkeushyppääjä Osku Torron kanssa vuonna 2010.
Keeway Superlight

Keeway Superlight 125 on Keewayn valmistama kevytmoottoripyörä pohjoismaisille markkinoille. Samaa pyörää valmistetaan myös 150-kuutioisena muihin maihin. Suomessa Superlight-pyöriä on suhteellisen vähän, eikä sitä ole pyörän maahantuojan nettisivujen mallistossa. Pyörässä on vakiovarusteena muun muassa kaukokäynnistys. 
Keeway Superlight 125 on Custom-mallinen moottoripyörä. Kaksi kromiputkea tekevät kevytmoottoripyörästä massiivisen. Muita mukaankuuluvia ominaisuuksia on muun muassa varashälytin, kaatumaraudat, astinlaudat, kaukokäynnistys, tuulenohjain.
Christian Wirth

Christian Wirth (24. marraskuuta 1885 – 26. toukokuuta 1944) oli saksalainen kansallissosialisti ja sotarikollinen. Hän työskenteli vanhempana SS-upseerina Puolassa ja osallistui operaatio Reinhardiin. Hän oli Odilo Globocnikin, operaatio Reinhardin johtajan, tärkein avustaja, ja hänen tehtävänään oli laajentaa T4-eutanasiaohjelman menetelmät tuhoamisleireillä tapahtuvaksi massamurhaamiseksi.
Wirth oli rikospoliisin (Kripo) päällikkö Stuttgartissa ennen kuin hänet siirrettiin T4-ohjelmaan. Kripon päällikkönä hän saavutti tuloksia kovilla otteilla. Eräässä tapauksessa, jossa syylliseksi epäilty ei tunnustanut, hänet jätettiin joksikin aikaa kahden Wirthin kanssa. Wirth ei puristanut häneltä tunnustusta ainoastaan tästä rikoksesta, vaan lisäksi kuudesta muustakin.
Sobibórin ja Treblinkan tuhoamisleirien komendantti Franz Stangl kuvaili Wirthiä haastattelussa vuonna 1971 näin: ”Hän oli lihava ja punakka mies. Kun hän puhui tämän eutanasiaohjelman tärkeydestä, hän ei puhunut humaanein tai tieteellisin sanakääntein, kuten tohtori Werner T4:ssä oli tehnyt sitä minulle kuvaillessaan. Hän nauroi. Hän puhui ’hyödyttömien suiden hävittämisestä’ ja että ’tunteellinen lässytys’ noista ihmisistä sai hänet ’yrjöämään’”.
Elokuussa 1941 hänet siirrettiin pois T4-ohjelmasta ja lähetettiin syyskuussa Chełmnoon aloittamaan juutalaisten ja romanien kaasuttamiset siellä. Maaliskuun 1942 loppuun mennessä kaasuttamisia tapahtui Chełmnossa päivittäin kaasutuskuorma-autoissa. T4-ohjelman lopettamisen jälkeen natsi-Saksa ja Wirth keskittyivät lopulliseen ratkaisuun eli juutalaisten tuhoamiseen. Ensimmäinen vaihe oli operaatio Reinhard, jota johti Globocnik. Ensimmäinen kolmesta operaatio Reinhardin tuhoamisleiristä oli Bełżec. Koska Wirthillä oli eutanasiaohjelman tuomaa aikaisempaa kokemusta kaasulla tappamisesta, Globocnik nimitti hänet komendantiksi Bełżeciin. 1. elokuuta 1942 Globocnik nimitti hänet operaatio Reinhardin leirien tarkastajaksi.
Sobiborin rakennusvaiheessa Wirth vieraili keskeneräisellä leirillä ja järjesti kokeellisen 25 juutalaisen orjatyöläisen murhaamisen kaasulla. Hän kantoi mielellään piiskaa ja hakkasi sillä sekä vankeja että vartijoita. Kun Treblinka, viimeinen ja tehokkain operaatio Reinhardin tuhoamisleireistä valmistui, Wirth otti tehtäväkseen sen uudelleen järjestämisen sen jälkeen kun ensimmäinen komendantti tohtori Irmfried Eberl oli korvattu Franz Stanglilla. Myöhemmin hän otti osaa 18 000 jäljellejääneen ”Arbeitsjuden” eli juutalaisen pakkotyöläisen murhaamiseen Majdanekissa marraskuussa 1943.
Operaatio Reinhardin, 1,4 miljoonan juutalaisen ja satojen tuhansien romanien murhaamisen jälkeen Wirth lähetettiin muiden operaatio Reinhardin henkilöstöön kuuluneiden kanssa Triesteen Italiaan. Wirthin tehtävänä oli valvoa San Sabban keskitysleiriä ja taistella partisaaneja vastaan miehitetyn Jugoslavian rajalla. Kroatialaiset partisaanit tappoivat hänet Fiumen lähellä toukokuussa 1944 hänen matkustaessaan avokattoisessa autossa. Wirth ei ollut ryhtynyt varotoimenpiteisiin vaan piti itseään ilmeisesti haavoittumattomana. On pidetty mahdollisena myös sitä, että Wirthin ampuivat omat miehet.
Prince (albumi)

Prince on yhdysvaltalaisen laulaja-lauluntekijä Princen toinen albumi. Se julkaistiin lokakuussa vuonna 1979. Albumi sisältää Princen ensimmäisen ison hitin ”I Wanna Be Your Loverin”, joka nousi listaykköseksi Yhdysvaltain r&amp;b-listalla. Kappaleesta ”I Feel For You” tuli myöhemmin jättihitti Chaka Khanin cover-version myötä.
"Princella" Prince otti ensimmäistä kertaa vaikutteita rockmusiikista, mikä on kuultavissa etenkin kappaleissa ”Why You Treat Me So Bad” ja ”Bambi”. Albumi sai positiivista palautetta monilta musiikkikriitikoilta. Se oli myös Princen menestynein levy ennen vuoden 1982 klassikkoalbumia "1999".
Kappaleet.
Kaikki kappaleet ovat Princen kirjoittamia.
Jang Dong-gun

Jang Dong-gun (s. 7. maaliskuuta 1972 Soul, Etelä-Korea) on eteläkorealainen näyttelijä ja muusikko. Hän vietti lapsuutensa Yongsan-gussa, Soulissa. Hän esiintyi ensimmäisen kerran televisiodraamassa "Our Heaven". Vuonna 2001 hän näytteli pääosassa elokuvassa "Ystävä", joka oli ilmestyessään Etelä-Korean menestynein elokuva.
Jang on voittanut useita palkintoja Blue Dragon Film Awards -elokuvajuhlilla, muun muassa parhaan näyttelijän palkinnon elokuvasta "Brotherhood of War" (2004). Hänen täytyi oppia japania elokuvaan "2009 Lost Memories" (2002), ja mandariinikiinaa elokuvaan "The Promise" (2005). Hän on myös esiintynyt yhdessä päärooleistä televisiosarjassa "A Gentleman’s Dignity" vuonna 2012.
Riitta Korpela

Riitta Marjatta Korpela (o.s. "Varpuluoma", s. 1957 Ahonkylä, Ilmajoki) on suomalainen laulaja. Koulutukseltaan Korpela on lastentarhanopettaja, joka myöhemmin on valmistunut myös Helsingin Sibelius-Akatemiasta musiikkileikkikoulunopettajaksi. Laulajan uransa hän aloitti Ahonkylän flikat -lauluyhtyeessä ja siirtyi sen jälkeen tekemään lastenlauluja Ti-Ti Nallen hahmossa. 
Korpela sai aivoverenvuodon vuonna 2007, mutta toipui siitä ja on sen jälkeen jatkanut Ti-Ti Nalle -esiintymisiään.
Diskografia.
Ti-Ti Nalle -diskografia on Ti-Ti Nalle -artikkelissa.
Ian Charleson

Ian Charleson (11. elokuuta 1949 – 6. tammikuuta 1990) oli skotlantilainen näyttelijä. Hänen kunniakseen Englannissa on perustettu teatterialan palkinto nimeltä Ian Charleson Awards.
Charleson syntyi ja kasvatettiin Edinburghissa, ja hän kävi Edinburghin yliopistoa. Aluksi hän opiskeli arkkitehtuuria, mutta hän vaihtoi näyttelijän maisterin tutkintoon kiinnostuksensa takia. Kun hän valmistui Edinburghista, hän sai paikan arvostetusta teatterikoulusta LAMDA:sta (London Academy of Music and Dramatic Art). Hänen tunnetuin roolisuorituksensa on vuoden 1981 elokuvassa "Tulivaunut", missä hän näytteli urheilija Eric Liddelliä. Hän teki kuitenkin merkittävän uran teatterin puolella, ja hän esiintyi Englannissa muun muassa National Theatressa, Royal Shakespeare Companyssa sekä West Endillä.
Ian Charleson oli homoseksuaali, ja hän kuoli 6. tammikuuta 1990 Lontoossa AIDSiin 40 vuoden iässä.
Ian Charleson Awards -palkinnot on jaettu vuosittain vuodesta 1991 lähtien.
Sandnes

Sandnes on Norjan kunta ja kaupunki Rogalandin läänissä. Sen rajanaapureita ovat Stavanger, Gjesdal, Time, Klepp, Sola, Strand, Hjelmeland ja Sirdal. Sandnes muodostaa Stavangerin kanssa yhtenäisen taajaman, jonka asukasluku on lähes 66 000.
Vuoden 2020 alussa Forsandin kunta liitettiin Sandnesiin.
Historia.
Ensimmäiset asutuksen merkit alueella ovat 6 000–7 000 vuoden takaa. Ensimmäiset rekisteröidyt asukastiedot ovat vuodelta 1664. Kaupunki sai luotsiaseman () statuksen ja itsenäisen kunnan aseman vuonna 1860.
Elinkeinoelämä.
Sandnes on perinteisesti tunnettu keraamisten tiilien ja ruukkujen tuotannostaan, minkä jälkeen myös tekstiili- ja polkupyöräteollisuus on ollut tunnettua. Nykyisin kunnassa on öljyntuotantoon liittyvää teollisuutta, tutkimustoimintaa ja tietotekniikkayrityksiä.
Sandnes on myös eräs Norjan suurimpia huvilakuntia, jossa sijaitsee 2 500 huvilaa.
Liikenne.
Sandnes on Nord-Jærenin alueen liikenteen solmukohta, jonka läpi menee muun muassa Stavanger–Kristiansand -rautatie ja valtatie E-39. Stavangerin lentokentälle Solaan on noin 15 minuutin ajomatka Sandnesin keskustasta. Kaupungissa on myös satama.
Luonto.
Sandnesissa on eräs Norjan suurimpia arboretumeita, jossa on yli 50 kasvilajia, neljä tekolampea ja 5 kilometriä teitä ja polkuja 1000 hehtaarin alueella.
Sandnesin keskustan läpi menevästä Storånåjoesta voi kalastaa taimenta. Kunnan itäosassa on luontoalueita, joilla on mahdollisuus pyöräillä, patikoida, uida ja kalastella.
Media.
Paikallislehti "Sandnesposten" ilmestyy kahdesti viikossa.
Petteri Lax

Petteri Juhani Lax (s. 12. lokakuuta 1985 Huittinen) on suomalainen pituushyppääjä, joka edusti urallaan Lauttakylän Lujaa. Nuorempana hän harrasti myös kolmiloikkaa ja kymmenottelua.
Lax saavutti hopeaa alle 23-vuotiaiden EM-kilpailuissa Debrecenissä vuonna 2007 tuloksella 789. Saman ikäluokan Pohjoismaiden mestaruuskilpailuissa hän oli vuonna 2006 toinen hypättyään 756. Ensimmäisissä aikuisten arvokilpailuissaan, EM-hallikisoissa Birminghamissa 2007 hän karsiutui loppukilpailusta tuloksella 770 ja samoin kävi myös Torinossa 2009, tällä kertaa tuloksella 792. Barcelonan EM-kilpailuissa 2010 hän sijoittui seitsemänneksi tuloksella 796 cm. Pariisin EM-hallikisoissa 2011 hän karsiutui loppukilpailusta tuloksella 743 cm.
Petterin isä Kari-Pekka Lax voitti kymmenottelun Suomen mestaruuden vuonna 1981. Hänen veljensä Mikael Lax on salibandyn SM-liigapelaaja ja serkkunsa Matti ja Mikko Oivanen ovat maajoukkuelentopalloilijoita.
Kaudella 2016–2017 Lax pelasi lentopalloa maan toiseksi korkeimmalla tasolla ykkössarjassa Loimaan Jankon riveissä.
Jalkapallon Afrikan-mestaruuskilpailut 1972

Jalkapallon Afrikan-mestaruuskilpailut 1972 pelattiin vuonna 1972 ensimmäistä kertaa Kamerunissa. Koko kisojen yllättäjä ja myös kisojen mestari, oli Kongon tasavalta, jonka joukkue päihitti karsinnoissa kaksi mestariehdokasta, kun se löi ensimmäisellä kierroksella Nigerian ja toisella kierroksella kohde oli Norsunluurannikko. Alkulohkon joukkue selvitti yhdellä voitolla, yhdellä tasapelillä sekä yhdellä häviöllä, ollessaan lohkonsa toinen samoilla pisteillä kolmanneksi tulleen Marokon edellä. Välierissä joukkue löi Kamerunin maalein 1–0 ja finaalissa joukkue voitti Malin 3–2 ja otti historiansa ensimmäisen Jalkapallon Afrikan-mestaruuskilpailujen voiton.
Karsinnat.
24 joukkuetta, toiselle kierrokselle selvisi 12 ja sieltä kisoihin kuusi, paikkansa kisoissa varmistanut oli Kamerun ja hallitseva mestari Sudan.
Joukkueet karsinnoissa.
Paksunetulla kisoihin selvinneet joukkueet
1. kierros.
Ensimmäisellä kierroksella pelasi 24 joukkuetta (Ylä-Volta vetäytyi ainoana joukkueena). Kierroksen yllätyksiä oli Etiopian putoaminen Kenialle maalein 3–0. Myös Senegalin putoaminen Guinealle maalein 1–0 oli suuri yllätys. Koko kierroksen suurin yllätys oli, kun Kongon tasavalta löi Nigerian maalein 2–1 ja eteni toiselle kierrokselle. 
2. kierros.
Toisella kierroksella yksi yllättäjä jatkoi yllätyksiään, kun Kongon tasavalta löi maalein 4–3 Norsunluurannikon ja eteni suurimpana yllätyksenä kisoihin. Muita yllätyksiä olivat Ghanan häviö Togolle ja Marokon voitto Egyptistä.
Leo von Caprivi

Leo von Caprivi (koko nimeltään Georg Leo Graf von Caprivi de Caprara de Montecuccoli) (24. helmikuuta 1831 Charlottenburg, Preussi – 6. helmikuuta 1899 Skyren, Saksa ) oli saksalainen kenraalimajuri, joka toimi Saksan valtakunnankanslerina vuosina 1890–1894. Caprivi seurasi kanslerina rautakansleri Otto von Bismarckia ja on jäänyt vähäisten saavutustensa vuoksi kuuluisan edeltäjänsä varjoon. Eräät Caprivin toimet kanslerina, kuten esimerkiksi hänen pyrkimyksensä vapaakauppaan, suututtivat erityisesti Saksan junkkereita. Caprivi myös lopetti Bismarckin aikaisen sotilaallisen ja taloudellisen yhteistyön Venäjän kanssa eikä kyennyt muodostamaan läheisiä suhteita Isoon-Britanniaan. Toisaalta hän edisti menestyksekkäästi Saksan armeijan uudelleenorganisointia.
Nykyisin Namibian koillisosassa sijaitseva Caprivin kaistale (, ) on nimetty valtakunnankansleri Caprivin mukaan.
Acacia (elokuva)

Acacia on vuonna 2003 valmistunut eteläkorealainen kauhuelokuva, jonka on ohjannut Park Ki-hyeong.
Juoni.
Aviopari Mi-sook ja Do-il ovat kauan yrittäneet saada lasta siinä onnistumatta, joten he päättävät adoptoida pojan nimeltä Jin-seong. Saadessaan uuden kodin Jin-seong kiintyy pihalla kasvavaan akasiapuuhun, josta tulee myöhemmin päätekijä perheelle tapahtuvalle onnettomuuksien sarjalle.
Punapääbarbi

Punapääbarbi ("Pethia nigrofasciata" vanh. "Puntius nigrofasciatus") on Aasian vuoristopurojen karppikala, jota pidetään myös akvaariokalana.
Ulkonäkö ja koko.
Punapääbarbi voi kasvaa 6–8 cm pitkäksi. Sen vartalo on mustaharmaaraidallinen. Kutuvalmiilla aikuisella koiraalla on punainen pää. Koiraan raidat ovet selkeämmät ja evät tummemmat kuin naaraan.
Alkuperä.
Punapääbarbi on kotoisin Sri Lankan vuoristopuroista jopa 300 metrin korkeudesta. Joidenkin populaatioiden sanotaan vähentyneen akvaariokaupan takia. Nykyisin myydään vankeudessa kasvatettuja yksilöitä.
Käyttäytyminen.
Punapääbarbeja pidetään akvaariossa vähintään viiden yksilön parvissa. Kala on vilkas ja voi varsinkin yksinäisenä ahdistella rauhallisempia lajeja. Lajitoverien seura rauhoittaa sitä.
Chao Phraya

Chao Phraya on yksi Thaimaan suurimmista joista. Joen alkukohdaksi katsotaan Ping- ja Nan-jokien yhtymäkohta Nakhon Sawanin provinssissa. Sieltä se kulkee 372 kilometrin matkan keskitasangon poikki Bangkokiin ja laskee Siaminlahteen. Chainatin provinssissa joki jakaantuu päähaaraan ja Tha Chin -jokeen, joka laskee mereen 35 kilometriä Bangkokista. Chainatin padosta alavirtaan jokien vettä johdetaan moniin kastelukanaviin, jotka huolehtivat maan riisipeltojen kastelutarpeista.
Jokivarren merkittävimpiä kaupunkeja ovat yläjuoksulta lukien Nakhon Sawan, Uthai Thani, Chainat, Singburi, Ang Thong, Ayutthaya, Pathum Thani, Nonthaburi, Bangkok ja Samut Prakan. Juuri vesistöreittien helppokulkusisuus on tehnyt näistä Thaimaan merkittävimpiä kaupunkeja.
Canto General

Canto General on kreikkalaisen Míkis Theodorákisin 1975 säveltämä oratorio Pablo Nerudan runoihin. Teos on sävelletty kuorolle, nais- ja miessolistille, busukille ja orkesterille. Nerudan alkuperäinen runoteos "Canto General" on 15-osainen ja sisältää 231 runoa. Ensimmäiset laulut Nerudan runokokoelmaan Theodorákis sävelsi Chilen presidentin Salvador Allenden pyynnöstä 1971. Ensimmäinen seitsemän laulun kokonaisuus piti esittää Santiago de Chilen stadionilla 1973, mutta Pinochetin vallankaappaus teki stadionista kuolemanleirin.
Oratorion kantaesityksessä solisteina lauloivat María Farantoúri, Arja Saijonmaa ja Pétros Pandís.
Osat.
Teoksen kokonaiskesto on noin 110 minuuttia.
"Canto General – Suuri laulu" Suomessa.
Konserttiesitys.
Suomessa "Canto General" esitettiin Helsingin Kulttuuritalossa joulukuussa 1981. Míkis Theodorákis kävi johtamassa konsertin, jonka tuotti Yleisradio. Kuorona oli Koiton Laulu ja solisteina Arja Saijonmaa sekä Tapani Kansa. Konsertista tehtiin kaksiosainen TV-ohjelma nimellä "Canto General – Suuri laulu". TV-taltioinnin ohjasi Erkki Pohjanheimo. Ohjelma toteutettiin monikameratuotantona Yleisradion ulkotuotantoautolla. TV-ohjelman 1. osan ensiesitys oli TV1:ssä 23. tammikuuta 1982 ja 2. osan 6. helmikuuta 1982. "Canto General – Suuri laulu" sai kunniamaininnan Venla-kilpailussa 1982.
TV-ohjelmien kestot: 1. osa 67'53" ja 2. osa 52'27
Kardinaalikala

Kardinaalikala ("Tanichthys albonubes") on pieni aasialainen särkikala, jota pidetään myös akvaariossa. Nimensä takia sitä on sekoitettu kardinaalitetraan.
Ulkonäkö ja koko.
Kardinaalikala jää nelisenttiseksi. Sen vartalo on vaaleanvihreä. Pyrstön tyvessä on musta läikkä, siitä silmään kulkee musta juova jonka yläpuolella on toinen, vaaleanpunainen juova. Pyrstöläikän ympärys on punainen.
Alkuperä.
Kardinaalikala on kotoisin Kiinasta ja Vietnamista. Kaikki kaupoista saatavat kardinaalikalat ovat viljeltyjä.
Käyttäytyminen ja lisääntyminen.
Kardinaalikala on parvikala, joka lisääntyy varsin helposti kotiakvaariossakin. 
Vesiolot ja ravinto.
Kardinaalikala kaipaa viileämpää vettä kuin trooppiset akvaariokalat: 18–22 astetta on sopiva lämpötila.
Luca Paolini

Luca Paolini (s. 17. tammikuuta 1977 Milano) on italialainen maantiepyöräilijä.
Paolini kilpaili ammattilaisena vuodesta 2002 lähtien. Hän saavutti maantieajon MM-pronssia Veronassa 2004 Óscar Freiren ja Erik Zabelin takana. Vuonna 2006 hän voitti Espanjan ympäriajon 12. etapin. Vuonna 2013 hän voitti Italian ympäriajon 3. etapin ja sai samalla kokonaiskilpailun johtajan maglia rosa -paidan haltuunsa. Hän voitti Gent–Wevelgem-klassikon 2015 karattuaan kärkiryhmästä noin viisi kilometriä ennen maalia. Lisäksi hän sijoittui kolmanneksi pyöräilyn "monumenteissa" Milano–San Remossa vuosina 2003 ja 2006 sekä Flanderin ympäriajossa 2007.
Paolini jäi kiinni kokaiinin käytöstä Ranskan ympäriajon 2015 aikana otetussa dopingtestissä. Hän myönsi joulukuussa 2015 sekä kokaiinin käytön, että riippuvuutensa unilääkkeistä. Kansainvälinen pyöräilyliitto UCI antoi Paolinille dopingin takia puolentoista vuoden kilpailukiellon. Lisäksi hänen tallinsa Katjusha irtisanoi hänen sopimuksensa. Hän lopetti ammattilaisuransa kilpailukiellon myötä.
Tanskan ympäriajo, mäkikilpailun voitto
Tour de l'Avenir, 1. etapin voitto
Argentiinan ympäriajo, 2. etapin voitto
Tour de Normandie, 3. etapin voitto
Oostendse Wielervrienden, voitto
Grand Prix Lugano, voitto
Giro del Piemonte, voitto
Tour de la Région Wallonne, kokonaiskilpailussa toinen
Gran Premio Bruno Beghelli, voitto
Coppa Sabatini, toinen
Milano–San Remo, kolmas
Maantieajon MM-kilpailu, kahdeksas
Brabantse Pijl, voitto
Maantieajon MM-kilpailu, pronssia
Britannian ympäriajo, pistekilpailun sekä 3. ja 6. etapin voitto
Tour de la Région Wallonne, 3. etapin voitto
HEW Cyclassics, toinen
GP Citta di Camaiore, voitto
Espanjan ympäriajo 2006, 12. etapin voitto, 2. etapilla kolmas
Milano–San Remo, kolmas
De Pannen kolmen päivän ajo, 1. etapin voitto
Flanderin ympäriajo, kolmas
Trofeo Laigueglia, voitto 
Coppa Placci, voitto
Giro del Piemonte, toinen
Pariisi–Bryssel, kolmas
Gent–Wevelgem, kuudes
Settimana Ciclista Lombarda, 6. etapin voitto
Coppa Bernocchi, voitto
Giro del Veneto, kolmas
Lombardian ympäriajo, neljäs
De Pannen kolmen päivän ajo, kokonaiskilpailussa kolmas
Giro del Piemonte, kolmas
Flanderin ympäriajo, seitsemäs
Olympialaiset, maantieajossa yhdeksäs
Giro del Piemonte, toinen
Omloop Het Nieuwsblad, voitto
Milano – San Remo, viides
Italian ympäriajo, 3. etapin voitto
Gent–Wevelgem, voitto
Ouaddaï

Ouaddaï on yksi Tšadin 22 hallinnollisesta alueesta. Se on muodostettu aluehallinnon uudistuksessa 2002. Vuonna 2008 alueella oli 778 507 asukasta. 1600-luvulta aina vuoteen 1912 aluetta hallitsi Wadain eli Ouaddaïn sulttaanikunta. 
Alueen pääkaupunki on Abéché. Se sijaitsee maan itäosassa, Sudanin vastaisella rajalla. Väestöstä pääosa on arabeja ja maboja. Pääelinkeino on maatalous. 
Rajan takaa Sudanista alueelle on levinnyt etnisiä levottomuuksia sekä pakolaisia. Vuoden 2007 lokakuussa sinne julistettiin hätätila. YK päätti 25. syyskuuta 2007 käynnistää aueella MINURCAT-operaation. Euroopan unionin neuvosto päätti tätä tukevasta EUFOR TCHAD/RCA -hankkeesta 28. tammikuuta 2008.
Wadi Fira

Wadi Fira on yksi Tšadin 22 hallinnollisesta alueesta. Se on muodostettu aluehallinnon uudistuksessa 2002 entisen Biltinen prefektuurin tilalle. Vuonna 2008 alueella oli 264 522 asukasta.
Alueen pääkaupunki on Biltine. Se sijaitsee maan itäosassa, Sudanin vastaisella rajalla. 
Rajan takaa Sudanista alueelle on levinnyt etnisiä levottomuuksia sekä pakolaisia. Vuoden 2007 lokakuussa sinne julistettiin hätätila. EU:n EUFOR-rauhanturvajoukot ovat menossa alueelle vuonna 2008.
Dean Semler

Dean Semler (s. 1943) on australialainen elokuvaaja ja elokuvaohjaaja.
Semler on syntynyt Etelä-Australiassa ja hänen filmiuransa alkoi 1970-luvulla elokuvan "A Steam Train Passes" (1974) myötä. Hän on työskennellyt uransa aikana Roadshow Filmsille, Australian Film Commissionille, Roadshow Filmsille, Warner Home Videolle sekä monelle muulle elokuvayhtiölle. Semlerin elokuvat eivät ole saaneet merkittävää julkisuutta.
Chōshūn daimiokunta

Chōshūn daimiokunta () oli daimion hallitsema läänitysalue Japanissa Edo-kaudella. Se tunnettiin myös Hagin daimiokuntana () sen pääkaupungin Hagin mukaan. Se sijaitsi Nagaton ja Suōn provinssien alueella ja käsitti siten nykyisen Yamaguchin prefektuurin. Daimiokuntaa hallitsi Mōri-klaani. Sillä oli merkittävä rooli Tokugawa-bakufun viimeisinä vuosina. 
Chōshūn alueen johtajat olivat Sengoku-kauden sotaherran Mōri Motonarin jälkeläisiä. Hän onnistui laajentamaan vaikutusvaltaansa koko Chūgokun alueelle ja miehitti yli 1 200 000 kokun arvoisen alueen. Kuolemansa jälkeen hänen pojanpojastaan Mōri Terumotosta tuli daimio, joka liittoutui Toyotomi Hideyoshin kanssa. Tämä oli kuitenkin virhe: Hideyoshin kuoltua Tokugawa Ieyasu voitti Toyotomin liittolaiset Sekigaharan taistelussa. Mōri-klaani siirrettiin alkuperäisestä kodistaan Akin provinssista Nagaton provinssiin (Chōshūhun), ja sen omistuksia supistettiin. Chōshūn hanista tulikin keskeinen alue Tokugawoja vastustaville voimille. Unelma Tokugawojen kaatamisesta toteutui kuitenkin vasta 1800-luvulla, kun Chōshūn daimiokunta yhdisti voimansa Satsuman daimiokunnan ja heille ystävällismielisen hoviaatelin kanssa ja bakufu kaadettiin Boshin-sodassa. Daimiokuntien sotajoukot muodostivat myös keisarillisen Japanin armeijan ydinjoukon Meiji-restauraation jälkeen. Liittonsa kautta Chōshūn ja Satsuman edustajat olivat merkittävässä yhteiskunnallisessa ja poliittisessa asemassa Meiji- ja jopa Taishō-kauden ajan.
Cloverfield

Cloverfield on vuonna 2008 ensi-iltansa saanut yhdysvaltalainen tieteis- ja hirviöelokuva, jonka on ohjannut Matt Reeves ja käsikirjoittanut Drew Goddard. Elokuva kertoo joukosta ihmisiä, jotka joutuvat keskelle jättiläishirviön hyökkäystä New Yorkissa. Elokuva esitetään kokonaisuudessaan päähenkilön videokameralle tallentuneen "todellisen materiaalin" (found footage) kautta. Elokuvan on tuottanut J. J. Abrams.
Elokuvalle valmistui vuonna 2016 jatko-osa "10 Cloverfield Lane". Jatko-osa ei kuitenkaan jatka ensimmäisen elokuvan tarinaa, eikä siinä esiinny samoja hahmoja. Elokuvassa kuitenkin viitataan lyhyesti ensimmäisen elokuvan tapahtumiin. Kolmas osa "The Cloverfield Paradox" julkaistiin vuonna 2018.
Juoni.
Elokuva seuraa nuoren kaveriporukan selviytymistä valtavan hirviön hyökätessä New Yorkiin. Elokuvan tapahtumat esitetään jälkeenpäin löytyneenä, kannettavalla videokameralla taltioituna materiaalina, jonka Yhdysvaltain puolustusministeriö on saanut haltuunsa.
Lausitz

Lausitz (, , , , ) on Saksassa ja Puolassa sijaitseva maantieteellinen alue. Alue koostuu Saksan puolella Brandenburgin eteläosasta ja Saksin itäosasta sekä Puolan puolella Ala-Sleesian ja Lubuszin voivodikuntien osista. Lausitz jaetaan Ala-Lausitziin ("Niederlausitz"), Ylä-Lausitziin ("Oberlausitz") ja Lausitzin vuorialueeseen ("Lausitzer Gebirge"). Lausitzin vuorialueesta ainoastaan sen saksalainen osa, joka tunnetaan myös nimellä Zittauer Gebirge, kuuluu Lausitziin. Saksalaisen ja puolalaisen Lausitzin rajan muodostaa nykyisin Neissejoki. Lausitz tunnetaan muun muassa sen sorbivähemmistöstä.
Maantiede.
Lausitz on pinta-alaltaan noin 11 000 neliökilometrin suuruinen, ja sen alueella asuu noin 1,4 miljoonaa ihmistä. Saksin osavaltiossa Ylä-Lausitziin kuuluvat piirikunnat Bautzen, Löbau-Zittau ja Niederschlesischer Oberlausitzkreis sekä suurin osa Kamenzin piirikunnasta ja Görlitzin ja Hoyerswerdan piirittömät kaupungit. Brandenburgissa Ylä-Lausitziin kuuluu Oberspreewald-Lausitzin piirikunnan eteläosa. Ala-Lausitziin puolestaan kuuluu Oberspreewald-Lausitzin pohjoinen osa ja Spree-Neiße, osa Elbe-Elsterin piirikunnasta, Dahme-Spreewald, Oder-Spree sekä Cottbusin piiritön kaupunki.
Ala-Lausitzin merkittävimpiä kaupunkeja ovat Cottbus, Eisenhüttenstadt, Guben, Forst, Luckau, Finsterwalde, Senftenberg, Spremberg, Bad Muskau, Puolan puolella sijaitseva Żary, Vetschau, Lübben ja Lübbenau sekä länsilaidalla Herzberg. Ylä-Lausitzin merkittävimpiä kaupunkeja ovat Bautzen, Görlitz, Lubań, Zittau, Löbau ja Kamenz sekä Niesky, Hoyerswerda ja Weißwasser. Cottbus on koko Lausitzin alueen väestöllisesti suurin kaupunki. Bautzen on historiallisesti Ylä-Lausitzin pääkaupunki ja Luckau Ala-Lausitzin.
Myöhemmän Han-dynastian kirja

Houhanshu (; Wade-Giles: Hou Han Shu) eli Myöhemmän Han-dynastian kirja on kiinalainen historiallinen kronikka, jonka laati Fan Ye 400-luvulla käyttäen lähteinään useita aiempia historioita ja dokumentteja. Se kattaa itäisen Han-dynastian historian vuodesta 25 vuoteen 220. 
Kirja kuuluu neljään varhaiseen historiografiaan "24 historiaa" -kaanonissa, yhdessä "Shijin", "Hanshun" ja "Kolmen kuningaskunnan kronikan" kanssa. Fan Ye käytti työssään useita aiempia teoksia, kuten Sima Qianin ja Ban Gun kertomuksia, sekä lukuisia muita, joista suurin osa ei ole säilynyt kokonaisina. Teoksen 30 viimeistä osaa eli kahdeksan tarkastelua laista, rituaaleista, uhreista, tähtitieteestä, viidestä elementistä, maantieteestä, virkamiehistä, vaunuista ja vaatteista, jotka otettiin Sima Biaon 200-luvulla laatimasta teoksesta, lisäsi Liu Zhao 500-luvulla. 
"Läntisten alueiden kronikat" perustuvat kenraali Ban Yongin keisarille noin vuonna 125 laatimaan raporttiin, ja sisältävät luultavasti hänen kuuluisan isänsä Ban Chaon muistiinpanoja. Ne muodostavat "Houhanshun" 88. osan ja keskeisen lähteen läntisten alueiden kulttuurista ja yhteiskunnasta. Niihin kuuluvat varhaisimmat kiinalaiset tiedot Daqinista eli Rooman valtakunnasta.
Minurcat

Minurcat oli YK:n rauhanturvaoperaatio Tšadin ja Keski-Afrikan tasavallan alueella vuosina 2007-2010, ja sen tarkoituksena oli turvata Darfurin konfliktin pakolaisten asemaa ja estää konfliktin leviäminen naapurimaihin. Mukana oli noin 80 sotilasta Suomesta.
Alueella arvioidaan olevan noin 230 000 pakolaista. YK pyrkii tuomaan paikalle kansainväliset 350 hengen vahvuiset poliisi- ja sotilasjoukot. EU päätti hanketta tukevista Eufor-joukoista tammikuun lopussa 2008. EU:n lopetettua maaliskuussa 2009, YK jatkoi vielä vuoden 2010 loppuun.
OpenVPN

OpenVPN on GNU GPL -lisenssin alainen SSL VPN -ohjelmisto. Se on saatavilla Solaris-, Linux-, OpenBSD-, FreeBSD-, NetBSD-, QNX-, Mac OS X-, Raspberry Pi- ja Windows 2000-8 -tietokoneille, sekä joihinkin Maemo-, Windows Mobile-, iOS ja Android-alypuhelimille. Toisin, kuin useimmat SSL VPN -järjestelmät, ei siihen oteta yhteyttä selaimella, vaan asiakaskoneeseen on asennettava OpenVPN-ohjelmisto. Etukäteen asennettava ohjelmisto takaa sen, ettei luottosuhteita koneiden välille luoda "lennosta".
Toisin, kuin monet muut VPN-protokollat, toimii OpenVPN käyttäjänympäristössä (user space) kernelin sijaan (kernel space). Tämä mahdollistaa järjestelmän suorittamisen alennetuilla käyttöoikeuksilla (user nobody) ja hiekkalaatikossa (chroot).
OpenVPN käyttää TLS-protokollaa yhteysosapuolten avaintenvaihtoon. Avaintenvaihdon jälkeen OpenVPN hyödyntää IPsec:n ESP-protokollaa tiedon salaamiseen. ESP:n käyttö mahdollistaa NAT:n ohittamisen asiakaspäässä. Käytössä on kaikki salaus- ja tiivistysalgoritmit, jotka löytyvät OpenSSL-ohjelmistosta. Lisäksi OpenVPN mahdollistaa HMAC-allekirjoituksen käyttöön ottamisen TLS-kättelyssä. Tällöin vain oikean staattisen avaimen omaavat järjestelmät, voivat aloittaa avaintenvaihdon.
OpenVPN tunnistaa järjestelmään yhteyttä ottavien koneiden oikeellisuuden sertifikaateilla tai staattisilla salasanoilla. Käytettäessä sertifikaatteja OpenVPN mahdollistaa, sekä palvelimen, että asiakaskoneen tunnistuksen. CRL-listat ovat myös tuettuja PEM-muodossa. Lisäksi OpenVPN osaa hyödyntää PAM-moduuleita, joilla on mahdollista tunnistaa mm. käyttäjä. Valmiita PAM-moduuleita on olemassa mm. RADIUS-protokollalle ja LDAP-protokollalle. PAM-moduuleja hyödyntämällä on mahdollista ottaa käyttöön mm. kertakäyttöiset salasanat.
OpenVPN-ohjelmistolla on mahdollista luoda sekä LAN-to-LAN, että etäkäyttöön sopivia yhteyksiä. Yleensä OpenVPN-palvelin asennetaan GNU/Linux-ympäristöön, jolloin sen kanssa voi tehokkaasti käyttää Iptables-ohjelmaa liikenteen suodattamiseen ja IP-ohjelmaa reititysten tekoon. Yhteydet luodaan, joko OSI-mallin toisella tai kolmannella kerroksella. Kolmannella kerroksella ainut täysin tuettu protokolla on IPv4. OpenVPN osaa tunneloida liikenteen käyttämällä, joko UDP- tai TCP-protokollaa. Oletusporttina käytetään IANA:n OpenVPN:lle antamaa porttia 1194.
Alesana

Alesana on yhdysvaltalainen post-hardcore-yhtye, joka on kotoisin Raleighista, Pohjois-Carolinasta.
Historia.
Vaikka yhtyeen jäsenet alkoivat soittaa yhdessä Baltimoressa, Marylandissa, yhtye syntyi virallisesti lokakuussa 2004 Raleighissa, Pohjois-Carolinassa. Se tuli nopeasti paikallisesti tunnetuksi. Alesana oli levy-yhtiö Tragic Hero Recordsin ensimmäinen yhtye vuonna 2005, ja se julkaisi debyyttinsä "Try This With Your Eyes Closed" saman vuoden kesäkuussa. Alesana oli vuonna 2006 kiertueella Yhdysvalloissa (sisältäen esiintymisen Cornerstone-festivaaleilla) ja otti kokoonpanoonsa uuden rumpalin ja toisen kitaristi/laulajan. He seurasivat koko matkan, "On Frail Wings of Vanity and Wax", kesällä 2006. Monet yhtyeen lauluista ovat saaneet ideansa kreikkalaisesta mytologiasta. Vuoden 2006 lopulla he ottivat paikan Fearless Recordsissa, joka uudelleenjulkaisi heidän LP-levynsä maaliskuussa 2007. Vuonna 2007 yhtye nähtiin soittamassa Warped Tourilla.
Alesanan jäsenet työstivät vuonna 2008 uutta levyä, joka ilmestyi 3. kesäkuuta samana vuonna nimellä "Where Myth Fades To Legend". Yhtyeen viimeisin albumi on 26. tammikuuta 2010 ilmestynyt "The Emptiness".
Yhtye on keikkaillut Helsingin Nosturissa 25. toukokuuta 2009 ja 30. tammikuuta 2012.
Abéché

Abéché () on Tšadin neljänneksi suurin kaupunki ja Ouaddaïn alueen pääkaupunki. Vuonna 2010 kaupungissa arvioitiin olevan noin 77 400 asukasta. Viimeisimmässä väestönlaskennassa 1993 heitä oli 54 628.
Ennen vuotta 1912 se oli Wadain kuningaskunnan pääkaupunki. Siihen aikaan se oli alueen suurin kaupunki 28 000 asukkaallaan. Ranskalaisten siirtomaavallan alkuvuosina kaupungissa riehui useita kulkutauteja ja väkiluku romahti kuuteen tuhanteen.
Kaupungissa on lentokenttä, josta on säännöllinen yhteys maan pääkaupunkiin N’Djamenaan, johon on 600 kilometriä.
Abéché on toiminut monien Darfurin konfliktin pakolaisia tukevien avustusoperaatioiden keskuksena.
Sirkku Kotilainen

Sirkku Kotilainen (s. 1958) on suomalainen tutkija ja kasvatustieteilijä. Kotilainen työskentelee mediakasvatuksen professorina Tampereen yliopistossa. 
Kotilainen on suorittanut ylioppilastutkinnon Poltinahon yhteiskoulun iltalinjalla Hämeenlinnassa vuonna 1977, tiedottajatutkinnon Markkinointi-Instituutissa vuonna 1981 ja yhteiskuntatieteiden maisterin tutkinnon Tampereen yliopistossa vuonna 1995. Opettajaksi hän on pätevöitynyt Hämeen Ammattikorkeakoulussa vuonna 1997 ja valmistunut kasvatustieteen lisensiaatiksi Tampereen yliopistossa vuotta myöhemmin. Kotilainen on työskennellyt journalistina, tiedottajana ja opetustehtävissä. Hän on toiminut Tampereen yliopistossa määräaikaisena yliassistenttina, jonka opetus- ja tutkimusalueena on audiovisuaalinen mediakulttuuri sekä Turun yliopistossa, jossa hän toimii mediakasvatuksen dosenttina. Hän on koordinoinut useita mediakasvatukseen ja nuorten mediankäyttöön liittyviä tutkimushankkeita sekä kotimaassa että kansainvälisesti.
Kotilainen on yksi mediakasvatuksen uranuurtajista Suomessa. Hän on väitellyt tohtoriksi 2001 aiheenaan "Mediakulttuurin haasteita opettajankoulutukselle" ja hän on ollut perustamassa valtakunnallista mediakasvatuksen yhdistystä, Mediakasvatusseuraa toimien sen puheenjohtajana vuodesta 2005 helmikuuhun 2008 saakka.
Dimítris Christófias

Dimítris Christófias (, 29. elokuuta 1946 Kyrenia, Kypros – 21. kesäkuuta 2019) oli kyproslainen poliitikko ja Kyproksen tasavallan presidentti 29. helmikuuta 2008 – 28. helmikuuta 2013. Ennen valintaansa presidentiksi 24. helmikuuta 2008 hän toimi parlamentin puhemiehenä. Hän johti Kyproksen kommunistista AKEL-puoluetta vuodesta 1989.
Elämä ja ura.
Christófias sai vuoden 2008 presidentinvaalin toisella kierroksella 53,36 % äänistä. Hänen vastaehdokkaanaan oli konservatiivien Ioánnis Kasoulídis. Ennen vaaleja Christófias lupasi aloittaa uudelleen neuvottelut jaetun Kyproksen yhdistämiseksi. Pohjois-Kyproksen turkkilaisen tasavallan johtaja Mehmet Ali Talat otti heti presidentinvaalin jälkeen yhteyttä Christófiasiin ja esitti tapaamista. 
Myös presidentinvaalin ensimmäinen kierros oli erittäin tasainen. Istuva presidentti Tássos Papadópoulos sai 31,79 %, Christófias 33,29 % ja Kasoulídis 33,51 % äänistä.
Christófias oli ainoa kommunistinen valtionpäämies Euroopan unionissa.
Kypros tunnusti Palestiinan valtion alkuvuodesta 2011 seuraten useiden Etelä-Amerikan maiden esimerkkiä.
Hugo Lilius

 
Frans Hugo Lilius (10. huhtikuuta 1860 Tyrvää – 29. joulukuuta 1936 Helsinki) oli suomalainen lakimies, joka toimi senaattorina vuosina 1905–1908 ja Turun hovioikeuden presidenttinä sekä Nuorsuomalaisen puolueen kansanedustajana. Lilius toimi myös eduskunnan oikeusasiamiehenä ja oli säätyvaltiopäivillä porvarissäädyn puhemies.
Henkilöhistoria.
Liliuksen vanhemmat olivat rovasti Karl Efraim Lilius ja tämän toinen vaimo Mathilda Helena von Knorring. Lilius oli kahdesti avioliitossa, ensin Karin Maria Munck af Fulkilan (s. 1863) ja sitten Hilma Eva Augusta Björksténin kanssa. Metsänhoitaja, liikemies Karl Henning Lilius (s. 1887) oli Liliuksen poika ensimmäisestä avioliitosta. Hänen veljellään toimitusjohtaja (IX) Rolf Hugo Liliuksella (s. 1895) oli ensimmäisestä avioliitostaan Edith Susanna Tossavaisen kanssa poika Kaj Rainer Lilius (s. 1933), joka on ollut Teknillisen korkeakoulun materiaalin valmistustekniikan professori. Toisesta avioliitosta syntynyt poika Olavi (1914–2000) otti sukunimen Linnus ja toimi muun muassa kääntäjänä, kirjailijana ja elokuvakäsikirjoittajana.
Ammattiura.
Lilius pääsi ylioppilaaksi 1878, suoritti oikeustutkinnon 1882 ja sai varatuomarin arvon 1884. Lilius oli Turun hovioikeudessa kanslistina 1889–1891, ylimääräisenä viskaalina 1891–1892 ja notaarina 1892–1897. Hän oli Halikon tuomiokunnan tuomarina 1897–1899, Turun hovioikeuden asessorina 1899–1902 sekä Heinolan tuomiokunnan tuomarina 1902-1905. Lilius toimi senaatin lainvalmistelukunnan jäsenenä 1901–1905 sekä senaatin talousosaston jäsenenä ja siviilitoimituskunnan päällikkönä 1905–1908 Mechelinin senaatissa. Vuosina 1908–1917 Lilius toimi asianajajana. Suomen itsenäistyttyä hän oli liikepankin pääjohtajana 1917–1922, eduskunnan oikeusasiamiehenä 1923–1925 sekä 1930–1931 ja Turun hovioikeuden presidenttinä 1925–1930. 
Toiminta poliitikkona.
Lilius oli valtiopäivillä porvarissäädyssä Helsingin edustaja 1904–1905, jolloin hänet valittiin säädyn puhemieheksi. Hän oli nuorsuomalaisten kansanedustajana 1910–1911 edustaen Turun läänin eteläistä vaalipiiriä. Lilius oli myös Turun kaupunginvaltuuston jäsenenä 1912–1914 ja 1916–1917.
Catherine Keener

Catherine Ann Keener (s. 23. maaliskuuta 1959 Miami, Florida, Yhdysvallat) on yhdysvaltalainen näyttelijä. Hänet tunnetaan muun muassa rooleistaan elokuvissa "Johnny Suede" (1991), "Hei, kamera käy" (1995), "Puhumalla paras" (1996), "Ihanat naiset" (2001), "40 v. ja neitsyt" (2005), "Erämaan armoille" (2007), "Synecdoche, New York" (2008), "" (2010) ja "Captain Phillips" (2013). Hän sai parhaan naissivuosan Oscar-ehdokkuudet elokuvista "Elämäni John Malkovichina" (1999) ja "Capote" (2005).
Keener valmistui Massachusettsin Wheaton Collegesta ja aloitti elokuvauransa 1980-luvulla. 
Keener oli vuosina 1990–2007 naimisissa näyttelijäkollegansa Dermot Mulroneyn kanssa.
Jane Lynch

Jane Marie Lynch (s. 14. heinäkuuta 1960 Dolton, Illinois, Yhdysvallat) on yhdysvaltalainen näyttelijä.
Ura.
Lynch suoritti kandidaatin tutkinnon Illinois Staten yliopistossa ja teatteritaiteen maisteritutkinnon Cornellin yliopistossa. Hän on esiintynyt lukuisissa elokuvissa, muun muassa elokuvissa "Best in Show – näyttelyn kunkut" (2000), "40 v. ja neitsyt" (2005), "Role Models" (2008) ja "Julie &amp; Julia" (2009). 
Lynch on luonut huomattavan uran myös teatterissa ja televisiossa. Hän on esittänyt asianajaja Joyce Wischniaa sarjassa "L-koodi", terapeutti Linda Freemania sarjassa "Miehen puolikkaat", Kotirouva Maxine Bennettiä jakson verran sarjassa "Täydelliset naiset" sekä Reidin skitsofreenikko-äitiä sarjassa "Criminal Minds". Hän esitti myös Sue Sylvesteriä televisiosarjassa "Glee". Vuonna 2010 hänet palkittiin roolista Emmy-palkinnolla ja vuonna 2011 Golden Globe -palkinnolla.
Yksityiselämä.
Lynch elää avoimesti lesbona. Hän meni naimisiin 31. toukokuuta 2010 pitkäaikaisen kumppaninsa psykologi Lara Embryn kanssa.
Aloisius Lilius

Aloisius Lilius (Luigi Lilio, Luigi Giglio) (n. 1510–1576) oli italialainen lääkäri, filosofi, matemaatikko ja tähtitieteilijä. Hän kehitti gregoriaanisen kalenterin.
Hänen elämänsä alkuvaiheista tiedetään vain vähän. Han oli kotoisin Calabrian Ciròsta (eli Ziròsta). Hän opiskeli lääketiedettä Napolissa, minkä jälkeen hän palveli herttua Carafaa. Vuodesta 1552 hän opetti lääketiedettä Perugian yliopistossa.
Lilius laati juliaanisen kalenterin uudistamiseksi esityksen nimeltä "Compendium novae rationis restituendi kalendarium" (suomennettuna "Tiivistelmä uudesta suunnitelmasta kalenterin korvaamiseksi"). Uusi kalenteri otettiin käyttöön kuitenkin vasta hänen kuolemansa jälkeen, kun hänen veljensä Antonio esitteli hänen työnsä tulokset paavi Gregorius XIII:lle. Christopher Clavius teki tekstiin pieniä muutoksia, minkä jälkeen se hyväksyttiin vuonna 1582.
Liliuksen mukaan on nimetty kraatteri Kuussa.
Puna-Will

Puna-Will () on hahmo Robin Hoodista kertovissa tarinoissa. Hän on yksi Robin Hoodin iloisista veikoista eli Sherwoodin metsissä elävistä lainsuojattomista metsäsisseistä. Puna-Will esiintyy jo varhaisimmissa Robin Hoodista kertovissa balladeissa.
Puna-Will kuvataan useimmissa tarinoissa kiivasluontoiseksi nuorukaiseksi, joka pitää tyylikkäistä vaatteista ja etenkin punaisesta silkistä. Hän on iloisten veikkojen taitavin miekkamies.
Texasin paras pikku porttola

Texasin paras pikku porttola on yhdysvaltalainen komediallinen musikaalielokuva vuodelta 1982. Sen pääosissa ovat Dolly Parton ja Burt Reynolds. Se on elokuvaversio Carol Hallin menestysmusikaalista.
Sivuroolissa vastuutaan väistelevänä kuvernöörinä nähtiin vanha konkari Charles Durning.
Arvioita.
"Video-oppaassa" vuodelta 1994 Asko Alanen sanoo elokuvaa kepeäksi ja karamellinväriseksi ja antaa sille kolme tähteä viidestä, mikä vastaa sanallista arviota ”hyvä”.
Scooby-Doo Hollywoodissa

Scooby-Doo Hollywoodissa (tunnetaan nykyisin nimellä "Scooby-Doo Goes Hollywood") on yhdysvaltalainen melkein tunnin kestoltaan oleva erikoistelevisio-ohjelma, jonka tuotti Hanna-Barbera. Se esitettiin ensi kerran Yhdysvalloissa ABC-kanavalla vuonna 1979. Pääosissa olivat Don Messick, Casey Kasem ja Rip Torn.
Lyhytelokuva julkaistiin ensi kerran Yhdysvalloissa VHS:lle 1980-luvulla, jonka jälkeen se julkaistiin myös DVD:lle.
Juoni.
Shaggy yrittää vakuuttaa Scooby-Doolle, että molemmat ansaitsevat parempaa, kuin olla tähtiä hänen mielestään ala-arvoisessa lauantaiaamu ohjelmassa. Shaggy yrittää tyrkyttää useita mahdollisia parhaan katseluaikaan olevia ohjelmia televisioyhtiön johtajalle C.J.:lle. Hänen ja Scooby-Doon ohjelmat ovat usein parodioita televisiosarjoista ja elokuvista, kuten Onnen päivät, Teräsmies ja Charlien enkelit. Lukuisten vierailujen jälkeen C.J. päättää yrittää muuttaa viimeisen kerran kaksikon mieltä huomauttamalla Shaggylle ja Scooby-Doolle heidän suuresta ja uskollisesta fanipohjasta. Lopulta kaksikko päättää suuren yleisöjoukon nähdessään palata takaisin lauantaiaamun ohjelman pariin.